Výzva

Cena mesta a Cena primátora mesta

Mestské zastupiteľstvo v Spišskej Belej a primátor mesta Spišská Belá
vyhlasujú výzvu na predkladanie návrhov na udelenie ocenení
Cena mesta Spišská Belá a Cena primátora mesta Spišská Belá
pri príležitosti 755. výročia udelenia mestských práv mestu Spišská Belá.



Mestské zastupiteľstvo v Spišskej Belej a primátor mesta Spišská Belá vyzývajú obyvateľov mesta, inštitúcie, organizácie, občianske združenia, podnikateľské subjekty i širokú verejnosť na predkladanie návrhov kandidátov na udelenie ocenení Cena mesta Spišská Belá a Cena primátora mesta Spišská Belá.

Ocenenia môžu byť udelené fyzickým alebo právnickým osobám za:

a) mimoriadne tvorivé výkony a významné výsledky vo vedeckej, technickej, umeleckej, publicistickej alebo verejnoprospešnej činnosti,

b) zásluhy o hospodársky, spoločenský a kultúrny rozvoj mesta Spišská Belá, ako aj za jeho úspešnú propagáciu doma i v zahraničí,

c) výnimočné skutky pri záchrane ľudských životov alebo majetku mesta a jeho obyvateľov.

Cenu mesta Spišská Belá udeľuje Mestské zastupiteľstvo v Spišskej Belej a Cenu primátora mesta Spišská Belá udeľuje primátor mesta.

Pri príležitosti 755. výročia udelenia mestských práv mestu Spišská Belá sa predpokladá udelenie troch ocenení v kategórii Cena mesta Spišská Belá a troch ocenení v kategórii Cena primátora mesta Spišská Belá. 
Písomné návrhy kandidátov na udelenie ocenení spolu s podrobným odôvodnením je možné doručiť:

· poštou na adresu: Mestský úrad Spišská Belá, Petzvalova 18, 059 01 Spišská Belá,

· osobne na sekretariát primátora mesta na Mestskom úrade,

· elektronicky na e-mailovú adresu: jneupauerova@spisskabela.sk.

Za každý doručený návrh úprimne ďakujeme.

Lehota na predkladanie návrhov je do 27. augusta 2026.
